ראול רודריגז

ראול רודריגז (נולד ב-21 בדצמבר 1959) הוא רופא כללי ישראלי הנחשב לאחד מחלוצי הרפואה האלטרנטיבית בישראל. רודריגז היה הראשון ללמד שיאצו בישראל באופן מסודר; בשנת 1985, ייסד את מכללת מדיסין לרפואה משלימה ובשנת 1989 השתתף בהקמת ארגון הגג לרפואה משלימה ועמד בראש המאמץ לקידום חוק האקופונקטורה. רודריגז ידוע בקו הביקורתי שהוא נוקט כלפי הרפואה הקונבנציונאלית והנזקים שלטענתו היא לעיתים עלולה להסב, והוא מבקש להדגיש את חשיבותה של הרפואה המונעת, הן כפונקציה של הרפואה הקונבנציונאלית, והן ככזו של הרפואה האלטרנטיבית. ד"ר רודריגז הוא מבקר חריף של תעשיית החלב בכלל ובישראל בפרט, וטוען כי חלב ומוצריו הם מזונות הורמונליים ואלרגנים הרבה מהמקובל לחשוב, ולכן, לדעתו, מסוכנים יחסית לציבור הכללי.

ביוגרפיה

רודריגז נולד ב-מונטווידאו, אורוגוואי לאם נוירוכירורגית ולאב גניקולוג ועלה לארץ ב-1961. שירת בצבא כמדריך חובשים, כחובש מוטס ובהמשך כרופא ביחידת החילוץ של חיל האוויר.
בשנת 1986 סיים לימודי רפואה באוניברסיטת ת"א ועבר סטאז' בבית חולים איכילוב. כבר במהלך לימודי הרפואה החל ללמוד רפואה סינית: לאחר סיום הסטאז' קיבל מלגת לימודי "רפואה מזרחית" (מלגת "מומבושו" מטעם ממשלת יפן) באוניברסיטת קינקי באוסקה, שם למד שיאצו והשתלם ברפואה סינית. משם המשיך את לימודיו בסין, טאיוואן וקוריאה.
בשנת 2006 היה אחד המועמדים מטעם מפלגת הירוקים לכנסת ובשנת 2013 אחד המועמדים מטעם מפלגת הירוקים למועצת העיר תל אביב.

לימודי רפואי משלימה

בשנת 1985 היה הראשון בארץ ביחד עם רון פייס שלימד שיאצו. בקורס השיאצו הראשון בישראל למדו בין השאר פרופ' יעקב רז והשחקן דורי בן זאב.
בשנת 1987 זכה במלגת "מומבושו" של ממשלת יפן, בעזרתה למד רפואה סינית באוניברסיטת קינקי באוסאקה יפן ולאחר מכן גם בסין. לאחר מכן השתלם בתחומים השונים של הרפואה הסינית בקוריאה, טאיוון, הונג קונג, אנגליה וארצות הברית.

פעילות מקצועית

עם חזרתו לארץ ב-1989 יסד רודריגז את בית הספר הישראלי לריפוי סיני ושיאצו – המכללה הראשונה בארץ ללימודי רפואה אלטרנטיבית. בשנת 1996 שונה שמה למכללת מדיסין, בשנת 1997 למדו בה 1,400 סטודנטים ובשנת 2000 היא הפכה למכללה הגדולה בעולם ללימודי רפואה סינית – אז מנתה כ- 2,200 סטודנטים ו 7 סניפים הפרוסים ברחבי הארץ. בהמשך נמכרה רשת המכללות לרשת "עמל". 
מאז 1994 מנהל רודריגז את מרכז "אמא" לרפואה משלימה, ששימש בין היתר להכשרת מטפלים רבים.
בשנת 1995 יסד יחד עם שותפים נוספים את "זן" צמחים, חברה המתמחה בצמחי מרפא סיניים. בשנת 2005 יסד רודריגז את חברת Professionals המשווקת תוספי תזונה יחד עם הנטורופת בועז שוורץ.
בשנת 2000 הקים ד"ר רודריגז את המרכז לרפואה טבעית שמספק טיפולים אלטרנטיביים שונים על פי שיטות עבודתו.
היה שותף להקמת עמותות לקידום הרפואה הסינית וארגון הגג לרפואה משלימה. כמו כן ניהל את המערכה לקידום חוק האקופונקטורה בשנת 2009. זאת על מנת לבלום את כוונת משרד הבריאות לאסור על מומחים לרפואה סינית שאינם רופאים לעסוק בדיקור סיני. לצד הופעות תכופות באמצעי התקשורת, מנהל רודריגז פורומים של אינפומד ודוקטורס בנושא רפואה טבעית והוא הבעלים של ליין מוצרים תחת השם ד"ר רודריגז המשווקים בתפוצה ארצית.

ביקורת

בכתבתו של רן רזניק, "רופאים חולי פרסום", בין היתר מסופר שהוגשה נגד ד"ר ראול רודריגז  קובלנה בגין פרסום רפואי לא אתי. הוא למד רפואה רגילה, אך מאז הוא עוסק בעיקר ברפואה לא קונבנציונלית, המוגדרת כ"רפואה טבעית", "רפואה אלטרנטיבית" ו"רפואה משלימה", הוא נותן טיפולים שונים, שחלקם מבוססים על תוספי מזון שגם נמכרים בקליניקה, על דיקור סיני ועל שיטות טיפול נוספות - שחלקן אינן מוכרות ואינן מאושרות על ידי משרד הבריאות. ד"ר רודריגז זומן לספר על הסדנה בדיון מיוחד שהתקיים בלשכה לאתיקה ב־9 באפריל 2013. על פי מסמך סיכום הישיבה, "הייתה חשדנות רבת עוצמה של ד"ר רודריגז. החלק הראשון והמרכזי בנאום שלו היה התקפה רבתי על הרפואה המסורתית, כשלדבריו, 'אנשים מתים מהתרופות ולא מהמחלות, ויש להגן על הציבור מפני הרופאים'. "חברי הלשכה לאתיקה ראו בחומרה את ניסיונו של ד"ר רודריגז להציג את הרפואה ואת הרופאים ככאלו שמזיקים למטופלים. פרט לאמירות כלליות, לא הוצג בפני חברי הלשכה בסיס מדעי מוכח לטיפול, לא ספרות רפואית ולא מחקרים מכל סוג שהוא". בהמשך לישיבה כתב פרופ' רכס, יו"ר הלשכה לאתיקה באותם ימים, למנכ"ל גמזו כי "הפגישה עם ד"ר רודריגז העלתה נקודות המחייבות את תשומת לבו של משרד הבריאות, אחת מהן "הצורך בטיפול משמעתי ברופאים שבכסות מדעית של רפואה מסורתית לכאורה, מציעים לציבור התמים טיפולים 'רפואיים' שאינם מבוססים על הוכחות מדעיות, תוך כדי ניצול לרעה של תואר הרפואה (MD) והטלת מורא מפני הרפואה הקונבנציונלית; "והצורך בנקיטת פעולות מול החברות המסחריות, הנותנות במה לפרסומים כמו אלו של ד"ר רודריגז, כשבעליהן מתעלמים באופן שיטתי מפניות הלשכה לאתיקה בעניין. 
"ב־10 באפריל הגיש ד"ר בועז לב, המשנה למנכ"ל משרד הבריאות, קובלנה משמעתית נגד ד"ר רודריגז לבית הדין למשמעת של הרופאים במשרד הבריאות. על פי הקובלנה, "רודריגז מציע את שירותיו הרפואיים בשני אתרי אינטרנט, ומפרסם באופן שוטף בעיתונות הכתובה. הוא מפר את החוק האתי של ההסתדרות הרפואית כשהוא מפרסם מבצעים והגרלות לקבלת טיפולים רפואיים בפייסבוק, קופונים ומחירי מבצע לרכישה של טיפולים ותוספי תזונה. הפרסומים נעשים תוך כדי שימוש בתואר הרופא, בוגר הפקולטה לרפואה באוניברסיטת תל אביב ושם מרפאתו. כמו כן, הוא מפרסם הבטחות להצלחת הטיפול, תוך כדי התחייבות לשיעורי הצלחה מצוינים, מעל ל־90 אחוז, ללא כל בסיס מחקרי".".
"הדיונים בקובלנה טרם הסתיימו, אולם בינתיים הגיש רודריגז, באמצעות עו"ד גל וולקוביץ, תלונות על משרד הבריאות למשרד מבקר המדינה. העילה: רדיפה ואכיפה סלקטיבית."